5 Aborahama le Sara ba feditše nako e ntši ya bophelo bja bona ba dula ditenteng e le badiiledi dinageng tše šele. Bophelo bo be bo se bonolo go bona ka mehla. Lega go le bjalo, ba ile ba ikemišetša go lebeletšana le dilo tše bjalo ka tlala le dikotsi go tšwa ditšhabeng tšeo di bego di ba dikologile. (Gen. 12:10; 14:14-16) Ba kgonne bjang go dira se? Lentšu la Modimo le re botša gore Aborahama “o be a letetše motse wo o nago le metheo ya kgonthe, woo mohlami le moagi wa wona e lego Modimo.” (Baheb. 11:8-10) Aborahama le Sara ba ile ba dula ba nagana ka dilo tšeo di letšego ka pele, ba se dumelele lefase leo le ba dikologilego le fokodiša tumelo ya bona. Mangwalo a bontšha gore batho ba itšego ka Beibeleng le ditiragalo di be di swantšhetša motho yo mongwe goba selo se sengwe se segolo. Ge Beibele e re botša ka mo go kwagalago ka seswantšhetšo goba selo sa kgonthe, re amogela tlhaloso yeo. Ngwanabo rena Splane o boletše gore: “Eupša mo Beibele e sa bolelego selo, ga re bolele selo le rena.” Re swanetše go phema go fatafata kudu ka taba e itšego. Lega go le bjalo, ge eba re tšea nako e ntši re fatišiša ka taba ya diswantšhetšo le dilo tša kgonthe gotee le phethagalo ya tšona, re ka lahlegelwa ke dithuto tša bohlokwa tšeo Beibele e re rutago letšatši le letšatši—go sa šetšwe gore re na le kholofelo ya legodimong goba ya mo lefaseng.—Baroma 15:4. *